भोजपुरी साहित्य अकादमी मध्यप्रदेश के तत्वाधान में भोजपुरी साहित्य संगोष्ठी राजा भोज के नगरी भोपाल में आयोजित भईल. एह साहित्य संगोष्ठी में करीब 15 गो भोजपुरी के साहित्यकार आ विद्वान शामिल भइले. संगोष्ठी के कुल तीन गो सत्र चलल जवना में भोजपुरी साहित्य, भोजपुरी लोककला, 'भोजपुरी नाटक', भोजपुरी काव्य आदि प विस्तार से चर्चा भईल. एकरा साथे प्रसिद्ध भोजपुरी कबीरपंथी गायक संतराम प्रसाद दास अउरी बनारस घराने से संबंध रखेवाली भोजपुरी लोक गीत गायिका सुश्री रीतादेव के कजरी गायन एह समारोह के सांस्कृतिक संध्या में चार चांद लगा देलस. मजगर बात इ बा कि भोजपुरी साहित्य अकादमी के गठन म.प्र. शासन द्वारा अभी कुछ दिन पहीले ही जुलाई महिना में भईल रहे. अउर एतने कम दिन में एतना बड़ भोजपुरी साहित्य संगोष्ठी के अयोजन इ दर्शावत बा कि भेजपुरिया साहित्य आ संस्कृति राजा भोज के नगरी में बहुते लोकप्रिय बा.
भोपाल के स्वराज भवन स्थित 15 और 16 सिंतबर के भईल एह संगोष्ठी में कुल्ही तीन सत्र चलल. पहीलका सत्र भोजपुरी साहित्य के परिदृश्य अउरी विस्तार पे चर्चा करत काशी हिन्दु विश्वविद्यालय से आइल रही भोजपुरी विभागाध्यक्ष सदानंद शाही कहनी कि भोजपुरी आज खाली भारते मे नइखे बलुक हमनी के देश अउरी महादेश के सीमा लांघ के विश्व में धीरे-धीरे आपन मुकाम हासिल कर रहल बिया. अउरी सबसे बड़ सुखद बात इ बा कि मारीशस, सुरीनाम, फिजी, आदि देशन में एह भाषा के बड़ा सम्मान मिल रहल बा. टाटा इंस्टीट्यूट ऑफ़ सोशल साइंस मुबंई के शोधार्थी सुश्री आशा सिंह जे कि भोजपुरी लोकगीतन पे पी.एच.डी. क रहल बाड़ी उ संगोष्ठी में बतवली कि विभिन्न कैरीबियाई देशन में कइसन शोध भईल बा अउरी ओकर का परिणाम आइल बा. उ कहली कि अंगे्रजन के शासनकाल में गिरमिटिया मजदूर जब पानी के जहाजन से मजदूरी करे कैरिबियाई देश जात रहन त यात्रा के बीचे जहजीयां पे जवन गीत-गवनई होत रहे ओकरे के जहाजी संगीत के नाम से जानल गईल.
वरिष्ठ भोजपुरी साहित्यकार ब्रजेन्द्र त्रिपाठी एह सत्र में अन्य भाषा सबसे भोजपुरी के का संबंध बाटे एह विषय पर विस्तार से चर्चा कईनी. एही तरे अंतरराष्ट्रीय भोजपुरी सम्मेलन के महासचिव अरूणेश नीरन कार्यक्रम में बोलत कहनी कि लोक अउरी फोक के समाज में बहुते बड़ महता बा. नीरन जी एहू बात के खूब जोर देके कहनी कि अब भाषायी परिसंवाद के आवश्यकता बहुते जरूरी बाटे. 15 सितंबर के ही संगोष्ठी के दूसरका सत्र समकालीन भोजपुरी साहित्य विषय पर भईल. एह सत्र में खूबे उम्दा चर्चा भईल. एह विषय पे चर्चा के शुरूआत करत डॉ. ज्योतिष जोशी कहलन कि भोजपुरी शब्दन के बहुते गरिमामयी संस्कृति बाटे. जोशीजी कहनी कि सबसे बडे़ अन्याय भोजपुरी के साथे इ भईल बाटे कि भाषा आधारित राज्यन के निर्माण के बात पर भी अंगे्रज अउरी ओकरा बाद आजादी के बाद के सब सरकारें भोजपुरी के साथे सौतेला व्यवहार कइले बाड़ी स. पाॅती पत्रिका के सम्पादक अउरी वरिष्ठ भोजपुरी साहित्यकार डॉ. अशोक द्विवेदी त आपन वक्तव्य से से पूरा सत्रे मे एकदम से छा गईनी. आशोक द्विवेदी कहनी कि भोजपुरी के विशेषता ओकर लोकभाषा, मुहावरा लोकोक्ती आदि में बसल बा. द्विवेदी जी एकरा साथे-साथे भोजपुरी के राजनीतिक, सामाजिक वातावरण पे भी चर्चा करके पूरा संगोष्ठीयें में एगों नया जाने डाल देनी. एकरा साथे भोजपुरी कहानी, नाटक, निबंध आदि प भी द्विवेदी जी आप विचार सत्र में रखनी. एकरा बाद तैयब हुसैन पीडि़त संगोष्ठी में बोलत कहनी कि भोजपुरी ऐगो बहुते बड़ भू-भाग में बोले जाए वाली भाषा हटे. अंग्रेजन के शासनकाल के समय के भोजपुरी गीतन पर देखल जाव त इ देखे के मिली कि ओह गीतन में अंग्रेजी सरकार के प्रति ओह गीतन मे विरोध के भावना रहत रहे. आज भोजपुरी साहित्य में दलितन के समस्या पर भी विमर्श हो रहल बाटे.
बनारस से आईल रही युवा कवि उदय प्रकाश कहनी कि भोजपुरी भाषा के समकालीनता ठीक ओइसही नइखे आंकल जा सकत जइसे हिन्दी के. भोजपुरी एगो खाली भाषा के ही नाम ना ह बलुक भोजपुरी त एगो बहुते बड़ संस्कृति के भी नाम ह. प्रकाश उदय सत्र में भोजपुरी काव्य पाठ भी कइले जेकरा सुनके संगोष्ठी में आइल प्रतिभागीगण अउरी श्रोतागण वाह-वाह कइले बिना ना रह सकले.
बलिया से अईल रही हरीराम द्विवेदी भोजपुरी के ऋतु गीतन पर विस्तार से चर्चा कईनी. द्विवेदी जी कहनी कि पावस, वसंत अउरी चैता इ तीनों भोजपुरी के ऋतु गीत बाड़ी स. पावस गीत में महिला सबके सिंगार के गीत ज्यादा देखे के मिलेला जइसे कजरी, झूला आदि. कजरी गीतन में एक ही गीत के कई गो धुन में गावे के परम्परा रहल बाटे. उहां के इहो कहनी कि लोक संगीत खाली संगीते ना ह बलुक पूरा जीवन शैली भी हटे. भारतीय नृत्य कला मंदिर, पटना के लोक संगीत विभाग के व्याख्यता मनोरंजन ओझा अपना उद्बोधन में भोजपुरी के संस्कार गीतन पर चर्चा कइनी. उहा के कहनी कि दोहद गीत, शोहर इ दूनों भोजपुरी के संस्कार गीत हवे. उहा के इहो कहनी कि लोकगीत आपन धुनन के बदौलत ही पहचानल जाली सन. 24 घंटा के जवन क्रिया-कलाप होला, जवन रसानुभूति होला उहे लोकगीत मे बदल जाला. एकरा अलावा एह अंतिम सत्र में चटनी संगीत प अवधेष मिश्रा अउरी भोजपुरी लोक कलाओं पे रवीन्द्र त्रिपाठी के भी ओजस्वी उद्बोधन भईल. एकरा बाद भोजपुरी साहित्य विषय पे प्रश्नोत्तर के भी दौर चलल. भोजपुरी के विद्वान लोग द संडे इंडियन के बतवले कि डॉ. राजेन्द्र प्रसाद के जयंती के दिन ही भोजपुरी दिवस मनावल जाला. एह साहित्य संगोष्ठी के सफल बनावे में संस्कृति परिषद के संयुक्त सचिव श्रीराम तिवारी अउरी भोजपुरी साहित्य अकादमी के निदेशक नवल शुक्ल भी काफी सक्रिय रहले. संगोष्ठी के दौरान म.प्र. पुरातत्व विभाग के सचिव पंकज राग, वंदना राग, म.प्र. नाट्य विधालय के निदेशक संजय उपाध्याय, भोजपुरी भाषी विकास संघ म.प्र. के सचिव गंगासागर यादव, कुंवर प्रसाद, युवा नेता इंजीनियर आदित्य सिंह परिहार समेत तमाम भोजपुरी प्रेमी मौजूद रहन. संगोष्ठी के दौरान भोजपुरी सांस्कृति संध्या के भी आयोजन रवीन्द्र भवन में भईल, जेकरा देखे खातिर तमाम भोजपुरी साहित्य-संस्कृति प्रेमी रवीन्द्र भवन में मौजूद रहन.
खैर म.प्र. भोजपुरी साहित्य अकादमी के पहीला कार्यक्रम के आयोजन सफल रहल एह लेके अकादमी के निदेशक नवल शुक्ल काफी उत्साहित बाड़े अउरी बतावताड़े कि भोजपुरी साहित्य अकादमी के माध्यम से भोजपुरी पे बहुते काम होई. अभी त इ मात्र शुरूआत बा. एह सबसे हटके अगर देखल जाव त भोजपुरी साहित्य अकादमी के स्थापना मध्यप्रदेश में काफी महत्वपूर्ण होई, बशर्तें इ साहित्यिक गुटबाजी अउरी विभागीय अधिकरियन के मनमानीपूर्ण रवैया से बचल रहे.
bho_Deva bho_Deva bho_Deva bho_Deva bho_Deva bho_Deva